DIRECTIVA 2007/7/CE A COMISIEI
din 14 februarie 2007
de modificare a anumitor anexe la Directivele 86/362/CEE și 90/642/CEE ale Consiliului privind conținuturile maxime de reziduuri de atrazin, lambda-cihalotrin, fenmedifam, metomil, linuron, penconazol, pimetrozină, bifentrin și abamectin
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide din și de pe cereale (1), în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de natură vegetală, inclusiv fructe și legume (2), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (3), în special articolul 4 alineatul (1) litera (f),
întrucât:
(1)
În conformitate cu Directiva 91/414/CEE, autorizațiile pentru produsele de uz fitosanitar destinate utilizării pe culturi specifice sunt de competența statelor membre. Aceste autorizații se bazează pe evaluarea efectelor asupra sănătății umane și animale și a influenței asupra mediului. Elementele care trebuie luate în considerare în aceste evaluări includ expunerea utilizatorului și a persoanelor prezente și impactul asupra mediului terestru, acvatic și aerian, precum și impactul asupra ființelor umane și a animalelor prin consumul de reziduuri de pe culturile tratate.
(2)
Limitele maxime de reziduuri (LMR) reflectă utilizarea unor cantități minime de pesticide pentru a asigura o protecție eficientă a plantelor, aplicate în așa fel încât cantitatea de reziduuri să fie cât mai mică posibil și acceptabilă din punct de vedere toxicologic, în special din punctul de vedere al estimării dozei zilnice acceptabile.
(3)
LMR de pesticide acoperite de Directivele 86/363/CEE și 90/642/CEE trebuie revizuite și pot fi modificate pentru a lua în considerare utilizările noi sau schimbate. Comisia a fost informată despre utilizările noi sau schimbate, care duc la schimbări ale conținuturilor de reziduuri de lambda-cihalotrin, fenmedifam, metomil, linuron, penconazol și pimetrozină.
(4)
Expunerea consumatorilor pe toată durata vieții lor la produse alimentare tratate cu pesticidele menționate a fost analizată și evaluată în conformitate cu procedurile și practicile în uz în cadrul Comunității, luându-se în considerare orientările publicate de Organizația Mondială a Sănătății (4). Evaluarea a luat în considerare faptul că abdamectinul este folosit și ca medicament de uz veterinar pentru animalele de la care se obțin produse alimentare, iar limitele maxime de reziduuri pentru această substanță au fost stabilite în conformitate cu Regulamentul (CEE) nr. 2377/90 al Consiliului din 26 iunie 1990 de stabilire a unei proceduri comunitare pentru stabilirea limitelor maxime de reziduuri de produse medicinale veterinare în alimentele de origine animală (5). Pe baza acelor evaluări, LMR de acele pesticide trebuie stabilite astfel încât să se asigure că doza zilnică acceptabilă nu se depășește.
(5)
În ceea ce privește substanțele lambda-cihalotrin, metomil, linuron și pimetrozin, pentru care există o doză acută de referință (DAR), expunerea acută a consumatorilor la produse alimentare care pot conține reziduuri ale acestor pesticide a fost analizată și evaluată în conformitate cu procedurile și practicile în uz în cadrul Comunității, luându-se în considerare orientările publicate de Organizația Mondială a Sănătății. Avizele Comitetului științific pentru plante, în special sfaturile și recomandările privind protecția consumatorilor de produse alimentare tratate cu pesticide (6), au fost luate în considerare. Pe baza analizei dozei, LMR pentru acele pesticide trebuie stabilite astfel încât să se asigure că DAR nu se depășește. Analiza datelor disponibile pentru alte substanțe a arătat că nu este necesară DAR și, prin urmare, nicio analiză pe termen scurt.
(6)
În ceea ce privește efectul atrazinului asupra cerealelor, sunt disponibile noi informații de la adoptarea Directivei 2006/61/CE a Comisiei din 7 iulie 2006 de modificare a anexelor la Directivele 86/362/CEE, 86/363/CEE și 90/642/CEE ale Consiliului privind conținuturile maxime de reziduuri de atrazin, azinfos-etil, ciflutrin, etefon, fention, metamidofos, metomil, paraquat și triazofos (7), care arată faptul că o LMR mai mare decât cea inserată de acea directivă în Directiva 86/362/CEE este sigură pentru consumatori. Prin urmare, LMR inserată de Directiva 2006/61/CE trebuie înlocuită cu una mai mare.
(7)
Atunci când utilizările autorizate ale produselor de uz fitosanitar nu determină conținuturi de reziduuri de pesticide detectabile în sau pe produsele alimentare sau atunci când nu există utilizări autorizate, sau atunci când utilizările care au fost autorizate de statele membre nu au fost susținute cu datele necesare, sau atunci când utilizările în țări terțe care conduc la prezența reziduurilor în sau pe produsele alimentare care pot fi puse în circulație pe piața comunitară nu au fost susținute cu respectivele date necesare, LMR trebuie stabilite la limita inferioară a determinării analitice.
(8)
Prin urmare, este adecvată stabilirea unor LMR noi pentru acele pesticide.
(9)
Stabilirea sau modificarea LMR provizorii la nivel comunitar nu împiedică statele membre să stabilească LMR provizorii de fenmedifam, linuron, pencozanol și pimetrozin, în conformitate cu articolul 4 alineatul (1) litera (f) din Directiva 91/414/CEE și anexa VI. Se consideră că o perioadă de patru ani este suficientă pentru a permite alte utilizări ale acestor substanțe. LMR provizorie stabilită de Comunitate devine definitivă.
(10)
Prin urmare, Directiva 90/642/CEE trebuie modificată corespunzător.
(11)
Măsurile prevăzute de prezenta directivă sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Anexa II la Directiva 86/362/CEE se modifică în conformitate cu anexa I la prezenta directivă.
Articolul 2
Anexa II la Directiva 90/642/CEE se modifică în conformitate cu anexa II la prezenta directivă.
Articolul 3
(1) În ceea ce privește articolul 1, statele membre adoptă și publică, până la cel târziu 20 ianuarie 2007 actele cu putere de lege și actele administrative necesare pentru a se conforma prezentei directive. Statele membre informează de îndată Comisia cu privire la textul acestor acte și tabelul de corespondență dintre aceste acte și prezenta directivă.
Dispozițiile adoptate se aplică de la 21 ianuarie 2007.
(2) În ceea ce privește articolul 2, statele membre adoptă și publică până la cel târziu 15 august 2007 actele cu putere de lege și actele administrative necesare pentru a se conforma prezentei directive. Statele membre informează de îndată Comisia cu privire la textul acestor acte și tabelul de corespondență dintre aceste acte și prezenta directivă.
Dispozițiile adoptate se aplică de la 16 august 2007.
(3) La adoptarea prevederilor denumite în alineatele (1) și (2) de către statele membre, acestea conțin trimitere la prezenta directivă sau sunt însoțite de o astfel de trimitere la publicarea lor oficială. Statele membre stabilesc modalitatea prin care se face această trimitere.
(4) Comisiei îi este comunicat de către statele membre textul principalelor prevederi din cadrul legislației naționale, adoptate în domeniul reglementat de prezenta directivă.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 14 februarie 2007.